તો શું ખરેખર આ મૂવી ૨૫મીએ પ્રદર્શિત થશે? ૨૧મી સદીમાં, વાસ્તવિકતા એ છે કે, ફિલ્મો પરના પ્રતિબંધો વાસ્તવમાં પોથીમાંના રીંગણા સમાન હોય છે. જો ફિલ્મ થિયેટરમાં પ્રદર્શિત ન કરવા દેવાય તો ઈન્ટરનેટ, સોશિયલ મીડિયા, પેનડ્રાઈવ, સીડી-ડીવીડીના માધ્યમથી દેશ અને વિદેશમાં પ્રદર્શિત થઈ શકે છે. ટેકનિકલી જોઈએ તો સુપ્રીમ કોર્ટે આ ફિલ્મ પર પ્રતિબંધ ફરમાવ્યો નથી કે સ્ટે આપ્યો નથી. બલ્કે, ચાર રાજ્યો દ્વારા મૂકાયેલા પ્રતિબંધને હટાવીને ટીકા કરી છે. અર્થાત્, સુપ્રીમ કોર્ટનું વલણ એકંદરે આ ફિલ્મ દર્શાવવાનું છે ત્યારે સંજય લીલા ભણશાળી પણ જાણે છે કે, વિવાદનો વંટોળ સર્જીને માર્કેટિંગના ગતકડાં કરીને વિદેશોમાં, ખાસ કરીને ઈસ્લામિક રાષ્ટ્રોમાં ડોલર, પાઉન્ડ અને રિયાલમાં અબજોની આવક થતી હોય તો, ભારતના બે-ચાર રાજ્યોમાં ભલે વિવાદ થાય. હકીકત એ છે કે, સંજય લીલા ભણશાળીની દાનત ખોરાં ટોપરાં જેવી છે અને આ દેશના રાજકારણીઓના બતાવવાના અને ચાવવાના દાંત જુદાજુદા છે.